Samit regionalnih lidera u Srbiji
Uoči sutrašnjeg samita lidera regiona kod Kostolca, srpski predsednik se sastao sa predsednicima Hrvatske, Crne Gore i Makedonije
Pre Uneskovog regionalnog sastanka šefova država jugoistočne Evrope, koji se održava sutra u Viminacijumu kod Kostolca, domaćin skupa, srpski predsednik Boris Tadić sastao se danas u odvojenim susretima sa predsednicima Hrvatske, Crne Gore i Makedonije Ivom Josipovićem, Filipom Vujanovićem i Ðorđom Ivanovom i razgovoru s njima potvrdio spremnost Srbije da unapredi saradnju u regionu. Na sastanku s predsednikom Makedonije Ðorđem Ivanovim Tadić je naveo da je Srbija spremna za unapređenje saradnje u svim oblastima, dok je u razgovoru sa predsednikom Crne Gore Vujanovićem Tadić je naglasio da Srbija želi najbliže moguće prijateljske odnose i da daje punu podršku Crnoj Gori na putu ka EU. Uz poruku da je Srbija veoma zainteresovana da se pitanje dvojnog državljanstva reši u što kraćem roku, Tadić je, kako se ističe u saopštenju Pres službe predsednika Srbije, istakao da prava Srba u Crnoj Gori ne smeju biti svedena na manjinska i da treba da se omogući ravnopravan status srpskog jezika u obrazovnom sistemu Crne Gore. U razgovorima srpskog i hrvatskog predsednika istaknuto je da su odnosi Srbije i Hrvatske previše važni, kako za dve države i narode, tako i za region, te da bi neodmerene izjave državnih zvaničnika njihov razvoj dovele u pitanje. Predsednici Tadić i Josipović su naglasili da će podstaći svoje vlade da ubrzano rešavaju sva otvorena pitanja - izbeglih, nestalih, granica, sukcesije i prava manjina, navodi se u saopštenju iz Pres službe predsednika Srbije. A pre susreta sa Tadićem, hrvatski predsednik je jutros, po dolasku u Srbiju obišao selo Kukujevci u istočnom Sremu, u kome je pre rata živelo je 500 hrvatskih porodica, a danas ih je ostalo samo pet. Posle posete Šidu i susreta sa čelnicima tamošnjih lokalnih vlasti, predstavnicima hrvatskih udruga i hrvatske zajednice, Josipović je izjavio da iako ima još dosta toga što treba učiniti, u poslednjih 10 godina vidan je napredak u položaju Hrvata u Srbiji. Josipović je pozvao građane hrvatske nacionalnosti da se na predstojećem popisu stanovništva u Srbiji slobodno izjasne kao Hrvati, a predsednik vojvođanske Vlade Bojan Pajtić je posle razgovara sa hrvatskim predsednikom izjavio da danas u pokrajini niko ne treba da se plaši ako ne pripada većinskom narodu, ne govori većinskim jezik i ne pripada većinskoj crkvi.